ועדת הכספים, כנסת 20, פרוטוקול מספר 1118, 2018-08-05 10:30

משה גפני: בוקר טוב, אני מתכבד לפתוח את ישיבת ועדת הכספים.

משה גפני: אני מביע את מורת רוחי – אני לא יודע למה לפעמים צריך להתחיל ישיבות עם מורת רוח – מזה שמביאים לנו העברות מאגף התקציבים בפגרה.

מיקי רוזנטל: אני הצעתי לך שתחליף קואליציה.

משה גפני: זה היה גם בפעמים קודמות, מה לעשות.

משה גפני: אתמול, כמו גם שרים אחרים, הייתי כדי לנחם את מזכיר הממשלה.

משה גפני: היה שם השר לביטחון פנים.

משה גפני: הוא אמר שיש העברה - אני לא ידעתי ממנה, היא הגיעה רק עכשיו - שתפקידה או מטרתה לעשות את הרפורמה בשירות בתי הסוהר, על פי החלטת בג"ץ, כך שיהיה יותר מקום לאסירים.

משה גפני: זה דבר שלפי דעתי חשוב לכולנו.

מיקי רוזנטל: רק הסכום לא מתאים לרפורמה.

משה גפני: זה חלק.

מיקי רוזנטל: מביאים 20 מיליון.

משה גפני: את זה מביאים עכשיו.

משה גפני: אי אפשר היה להביא את זה לפני חודשיים?

משה גפני: מיקי, אתה רוצה הצעה לסדר?

מיקי לוי: אני מצטרף להבעת מורת הרוח.

מיקי לוי: 31 מיליארד שקל להיום?

מיקי לוי: מה, זה רציני?

מיקי לוי: 16 מיליארד שקל למשרד התחבורה, עשיתי שיעורי בית.

מיקי לוי: חברים, מי שישמע בחוץ, יגיד: חברי הכנסת השתגעו, חברי ועדת הכספים, זה לא רציני.

רועי פולקמן: למה זה לא למשרד התחבורה?

מיקי לוי: 16 מיליארד שקל יתוקצב למשרד התחבורה בנפרד.

משה גפני: מה בנפרד?

משה גפני: במשרד הביטחון זה לא בנפרד?

משה גפני: יש כל מיני דברים בנפרד.

מיקי לוי: אפילו כשעבדתי על זה 5 ימים, אני לא יודע מימיני ומשמאלי.

מיקי לוי: אני מודה, קשה לי סכומים כאלה ביום אחד להעביר.

מיקי לוי: אני מביע את מורת רוחי מהעניין הזה.

מיקי לוי: אני אומר לך, זה לא מקצועי.

משה גפני: שום דבר לא ייהרג ובל יעבור.

משה גפני: אני רוצה להעביר כספים, המדינה צריכה להמשיך להתנהל.

משה גפני: אני מביע את מורת רוחי מזה שזה מגיע בפגרה.

משה גפני: זה היה צריך להגיע קודם.

משה גפני: יש דברים שצריכים להתנהל.

משה גפני: בישיבה הקודמת התחלנו עם הנושא של המשרד לשירותי דת.

מיקי לוי: את זה שהכשלנו?

משה גפני: את זה שהכשלתם.

משה גפני: אני מכבד אתכם.

מוסי רז: לא הכשלנו.

מוסי רז: אתה לא רצית להצביע.

מיקי לוי: לא היה לו רוב.

משה גפני: האמת שלא רציתי.

משה גפני: לא היה לי רוב, למה שאני ארצה.

משה גפני: מספר פנייה לוועדה: 83 עד 86.

חזי כהן: הפנייה התקציבית נועדה לתקצוב סך של 65,525 אלפי ₪ בהוצאה, סך של 7,700 אלפי ₪ בהרשאה להתחייב, 21 תקני כוח אדם ו-90 חודשי עבודה בלתי צמיתה במשרד לשירותי דת.

חזי כהן: יש פה את עיקרי הפנייה התקציבית בחלוקה לתכניות שפירטנו לוועדה.

חזי כהן: יש פה הסדרה של תקציב המועצות הדתיות.

חזי כהן: יש פה העברה של 6,181 אלפי ש"ח להוצאות הפעולות בקבר הרשב"י והמרכז למקומות קדושים.

חזי כהן: השינוי מתבצע בעת הזאת עקב צורך בטיפול במקומות קדושים בהתאם לביצוע בפועל.

חזי כהן: תכנית מס' 2: תמיכה בשירותי דת.

חזי כהן: מטרת השינוי זה תוספת תקציב בסך של 29,219 אלפי ₪ בהוצאה וסך של 2,500 אלפי ₪ בהרשאה להתחייב עבור תקצוב המרכז למקומות קדושים, הילולת קבר הרשב"י, תקצוב שירותי פיקוח ובקרה עבור רואי חשבון מעיינים למשרד לשירותי דת, חשבים מלווים למועצות הדתיות הנמצאות בתכנית הבראה ותמיכה בייעוץ ליהודי הגולה.

מוסי רז: אנחנו מתערבים במדינות אחרות?

חזי כהן: לא.

משה גפני: לא הבנתי את השאלה, מוסי.

מוסי רז: כשנותנים כסף לאיזה ארגון במדינה, אומרים שזו התערבות בעניינים הפנימיים שלנו.

מוסי רז: אנחנו נותנים לארגונים בחו"ל?

מוסי רז: אגב, אני בעד.

מוסי רז: הממשלה צבועה.

חזי כהן: אני אסביר את העניין של ייעוץ ליהודי הגולה.

חזי כהן: יש ארגונים שאנחנו תומכים בהם.

חזי כהן: הם נותנים תשובות ליהודים שנמצאים בגולה.

מיקי רוזנטל: גם אורתודוכסים וגם רפורמים?

חזי כהן: הם פונים לאותם ארגונים.

חזי כהן: מאפשרים להם לקבל תשובות בנושאים הלכתיים מכל מקום בגולה.

מוסי רז: אני רואה פה טיפולי הפרייה.

מוסי רז: מה זה קשור לשירותי דת?

חזי כהן: יש פיקוח הלכתי על כל ההליך הזה של טיפולי הפרייה.

משה גפני: זה מופיע בתקציב, מוסי.

חזי כהן: זה חלק מפעילות התמיכה של המשרד.

מיקי לוי: מה זה 12 מיליון 228 אלפי ₪ עבור הוצאות שוטפות?

מיקי לוי: תפרט לי חלק מההוצאות השוטפות.

שני לאופר: ההוצאות השוטפות של המשרד הן עבור יועצים חיצוניים, עבודות ביקורת עבור המשרד ופרויקט המחשוב במשרד לשירותי דת.

מוסי רז: את כל זה לא ידעו בהתחלת השנה?

שני לאופר: זה תקציב דו-שנתי, לכן לא ידעו את זה אז.

שני לאופר: זה בהתאם לגיבוש תכנית עבודה של המשרד, לכן זה מתוקצב כעת.

משה גפני: מי בעד אישור הפניות, ירים את ידו?

משה גפני: בעד – 7

משה גפני: נמנעים – אין

משה גפני: מספר פנייה לוועדה: 92 - ניצולי שואה.

נתנאל אושרי: הפנייה מיועדת להעביר 9 מיליון ₪ - זה במסגרת הצוות הבין משרדי שהוקם מכוח החלטת ממשלה מספר 3661 - לטובת מיצוי זכויות לניצולי שואה.

נתנאל אושרי: שני מיליון מתוכם משמשים למימון פרויקט פרסומי באינטרנט ובטלוויזיה.

משה גפני: פרסומי למה?

נתנאל אושרי: למיצוי זכויות לניצולי השואה.

נתנאל אושרי: 7 מיליון נוספים מיועדים לפרויקט של מיצוי זכויות אקטיבי –מכתבים, טלפונים והגעה לבתים.

משה גפני: שזה מול ניצולי השואה.

נתנאל אושרי: אמת.

משה גפני: 9 מיליון שקל.

נתנאל אושרי: שני מיליון ועוד 7 מיליון.

משה גפני: מי בעד אישור הפנייה, ירים את ידו?

משה גפני: בעד – פה אחד

משה גפני: נמנעים – אין

מיקי לוי: רביזיה על הדתות.

משה גפני: רביזיה בעוד חצי שעה.

משה גפני: מספר פנייה לוועדה: 66 עד 67 - משרד הבינוי והשיכון.

שני לאופר: הפנייה התקציבית נועדה לתקצוב שני מיליון 846 אלפי ₪ בהוצאה ו-12 תקני כוח אדם במשרד הבינוי והשיכון.

שני לאופר: עיקר הפנייה היא עבור תוספת של 12 תקני אדם לביצוע התאמות בהיקף כוח האדם במשרד.

שני לאופר: זה גם בשל קליטת עובדים מחברת "פרזות".

שני לאופר: הוצאות התפעול הן בעיקר עבור ההוצאות השוטפות של המשרד –תקצוב השמירה, הדרכה ורווחה.

מיקי לוי: עובדי משרד הבינוי והשיכון – פרישה.

מיקי לוי: אנחנו כאן מצביעים על תקנים.

מיקי לוי: מנהלים איתם 9 חודשים מו"מ על פרישה.

מיקי לוי: הם רוצים לפרוש.

מיקי לוי: עכשיו יביאו עובדים חדשים שיוכלו למעוך את אלה שרוצים לפרוש.

מיקי לוי: למה?

מיקי לוי: כי לא צריך אותם.

מיקי לוי: אני מביא לתשומת ליבך, אדוני, שיש שם עובדים שמתנהל איתם מו"מ כבר כ-10 חודשים, כאשר אין אור בקצה המנהרה.

מיקי לוי: אני אצביע נגד.

רועי פולקמן: אתה מדבר על החדשים מ"פרזות"?

מיקי לוי: כן.

רועי פולקמן: "פרזות" זה חלק מהעובדים שצריכים להיקלט, הם לא עובדים חדשים.

מיקי לוי: זה לא שייך.

רועי פולקמן: האם העובדים החדשים אמורים להיקלט מ"פרזות", או חוץ מזה יש תקנים חדשים?

רועי פולקמן: "פרזות" זה לא חדשים.

מיקי רוזנטל: מה הייתה החלטת הממשלה לגבי תקני כוח אדם, איזה גידול באחוזים?

שני לאופר: אני אברר.

שני לאופר: אני לא זוכרת להגיד בעל-פה מה הייתה החלטת הממשלה בנידון.

מיקי רוזנטל: רועי, אתה יכול להגיד לנו?

רועי פולקמן: סך כל הגידול?

מיקי רוזנטל: כן.

משה גפני: אחרי שתבררי תגידי לנו.

מוסי רז: מה זה הדבר הזה הוצאה - פעם ראשונה אני שומע, יכול להיות שנרדמתי ב-25 השנים האחרונות - עבור יועצים רפואיים באבטחה במזרח ירושלים?

מוסי רז: לא ידעתי שיש להם גם יועצים רפואיים על חשבוננו.

משה גפני: אני מתנצל שלא ידעת מזה עד עכשיו.

משה גפני: אני מכיר את זה בערך - -

מוסי רז: על יועצים רפואיים?

משה גפני: על השמירה.

שני לאופר: אנחנו מתארים את התכניות בבקשה התקציבית וגם את המטרה של השינוי.

שני לאופר: בתיאור התכנית יש גם את ההוצאות לאבטחת מזרח ירושלים.

שני לאופר: היועצים הרפואיים הם לא עבור המאבטחים במזרח ירושלים, הם עבור בדיקה לדיירי הדיור הציבורי בנוגע לסיוע בשכר דירה, לראות שאכן האנשים מקבלים את הסיוע שהם אמורים לקבל.

שני לאופר: המשרד רצה לתגבר את המהלך הזה.

שני לאופר: בתכנית יש גם את התקצוב של אבטחת מזרח ירושלים.

שני לאופר: כפי שתראו בבקשה, יש פעולות נוספות בתחום הסיוע בדיור.

שני לאופר: בשנים האחרונות נתקלים ביותר אנשים שזקוקים לסיוע.

שני לאופר: אנחנו צריכים לברר מה המצב הרפואי שלהם על-מנת להתאים להם סיוע.

מוסי רז: נראה לך הגיוני שזה יהיה באותה תכנית?

מוסי רז: באותה תכנית משרד הבינוי מממן גם את משרד הבריאות וגם את המשרד לביטחון פנים.

שני לאופר: זה לא משרד הבריאות.

שני לאופר: משרד השיכון צריך לבחון את מצבם הפיזי של האנשים שמקבלים סיוע בדיור.

שני לאופר: לגבי פעולות המשרד לאבטחה במזרח ירושלים, זו לא החלטה של המשרד, זו החלטת ממשלה.

מיקי רוזנטל: אנחנו רוצים הבהרות נוספות.

רועי פולקמן: באותה תכנית פוצלו שתי תקנות.

מיקי רוזנטל: תבקש חוות דעת.

מיקי רוזנטל: אתה מעסיק יועצים רק למתן חוות דעת?

מיקי רוזנטל: איזו שערורייה זו.

רועי פולקמן: זו שאלה אחרת.

משה גפני: הם כותבים בדברי ההסבר, בתכנית מספר 3, שתקציב יועצים רפואיים מיועד לבחינת בקשות לדיירי דיור ציבורי למעבר קומה או התאמת דירה חלופית בגין שינוי במצבם הרפואי.

משה גפני: זה בתקציב משרד השיכון, לא בתקציב מזרח ירושלים.

שגית אפיק: גם אנחנו לא הבנו את זה, לכן ביקשנו השלמה.

שגית אפיק: זה מופיע לכם בחוברת.

מיקי רוזנטל: אני לא הבנתי למה צריך יועצים רפואיים.

מיקי רוזנטל: אדם עם מגבלות רפואיות מקבל אישור מהביטוח הלאומי או מרופא ציבורי.

מיקי רוזנטל: מה פתאום לוקחים עכשיו רופא שיבדוק את הפנייה?

מיקי רוזנטל: זה בזבוז כספי ציבור.

משה גפני: שואל חבר הכנסת רוזנטל - בשביל מה צריך את היועצים הרפואיים.

משה גפני: אדם שזכאי לדיור ציבורי ורוצה לעבור קומה, יש את הסיבות שמנויות בבקשה.

שני לאופר: צריך איש מקצוע שאכן יראה שמצבו לא מאפשר לו.

משה גפני: אבל יש רופא, הוא מביא אישור מרופא.

משה גפני: למה צריך יועץ רפואי?

שני לאופר: אני מניחה שמשרד השיכון רוצה לעשות את עבודתו בצורה מקצועית.

משה גפני: למה אי אפשר להסתפק באישור של רופא?

דליה ציוני: לא תמיד הבקשות האלו מגובות באישור מרופא.

דליה ציוני: הרבה פעמים אדם פונה, כשהפנייה שלו לא מגובה באישור מרופא.

דליה ציוני: יש במשרד השיכון נוהל.

דליה ציוני: אנחנו פועלים על פי הנוהל.

משה גפני: הנוהל הזה חדש?

דליה ציוני: לא.

משה גפני: כמה זמן הוא?

דליה ציוני: אני לא זוכרת להגיד, אני יכולה לבדוק.

משה גפני: זה כמה שנים, זה לא דבר שנולד עכשיו.

מיקי רוזנטל: הוא לא היה בתקציב הקודם.

רועי פולקמן: זה היה בתקציבים הקודמים?

מיקי רוזנטל: מה זה, כל משרד ייקח לעצמו יועצים?

אברהם נגוסה: אם לא היה ביטוח לאומי, הייתי יכול להבין שהתקציב הולך לשם.

אברהם נגוסה: במשרד השיכון יש ועדה של יועצים רפואיים?

אברהם נגוסה: יש יועצים רפואיים קבועים שאתם מעסיקים?

דליה ציוני: יש יועצים רפואיים שמועסקים על ידי המשרד.

דליה ציוני: הם בודקים בקשות שמגיעות למשרד.

משה גפני: זה מופיע בתקציב של משרד השיכון?

דליה ציוני: כן.

נורית קורן: הם בוחנים ניירת?

מיקי רוזנטל: את יכולה להגיד לנו באיזה סעיף זה מופיע בתקציב, איזה סעיף תקציבי זה?

מיקי רוזנטל: אני רוצה לבדוק כמה זה היה בשנים קודמות.

מיקי לוי: את יכולה להגיד לנו משהו על העובדים?

דליה ציוני: מה השאלה?

משה גפני: מתנהל מו"מ.

משה גפני: נשאלה פה שאלה מקודם.

דליה ציוני: ספציפית לגבי העובדים של "פרזות"?

מיקי לוי: מבקשים תקציב לגיוס עובדים חדשים.

מיקי לוי: יש 50 עובדים שמתנהל איתם מו"מ בין 9 ל-10 חודשים, בלי שמשהו מתקדם.

מיקי לוי: האם התקציב הזה הוא במקום אותם עובדים שאמורים לפרוש?

מיקי לוי: אם יביאו עובדים במקום העובדים שאמורים לפרוש ונאשר את התקציב, ימעכו את העובדים הוותיקים.

דליה ציוני: למיטב הבנתי, לא.

דליה ציוני: מדובר ב-5 עובדים של "פרזות" שאנחנו כרגע מתקצבים את התקנים כדי שנוכל לקלוט אותם, בעוד 5 לפי סיכום עם האוצר, בעוד עובד אחד בהתאם להחלטת ממשלה, ובעוד עובד לביקורת פנים.

מיקי לוי: אני מבקש להקריא שני משפטים לפרוטוקול: "משרד השיכון והבינוי בשיתוף פעולה עם נציבות שירות המדינה מנסה להוציא לפועל תכנית פרישה לעובדי משרד השיכון במהלך שנמשך 9 חודשים.

מיקי לוי: 50 עובדים הביעו את רצונם לפרוש".

מיקי לוי: מן הסתם יהיו עוד כאלה.

מיקי לוי: אנחנו מבקשים שהמנכ"ל יסיים איתם את הסאגה הזאת.

אברהם נגוסה: משרד השיכון מבקש אישור רפואי מאדם שפונה לשנות את מקום המגורים שלו.

אברהם נגוסה: צריכה להיות ועדה רפואית מטעם משרד השיכון שתבדוק ותאשר את זה.

אברהם נגוסה: זה הצוות שעליו אתם מדברת?

משה גפני: ועדה רפואית זה בירוקרטיה.

אברהם נגוסה: במשרד צריכה להיות ועדה שבודקת את האישורים הרפואיים שהדיירים מביאים.

רועי פולקמן: אלה היועצים האלה.

רועי פולקמן: זה מה שהם עושים.

משה גפני: חבר הכנסת נגוסה, אני לא הכרתי את זה קודם.

משה גפני: לפי מה שהבנתי מההסברים, המציאות היא שמגיע מישהו מהדיור הציבורי ואומר שהוא לא יכול לגור בקומה שנייה בגלל שהוא נכה, בגלל שקרה לו משהו.

משה גפני: הוא רוצה לעבור לקומה ראשונה.

משה גפני: אני הייתי שותף כמה פעמים עם נכים כאלה בבקשה להוריד אותם קומה.

משה גפני: בא המשרד ואומר: אני לא רוצה ועדה רפואית, שזה על פי רוב בירוקרטיה של הרבה זמן וגם תשובות שליליות, אני רוצה יועץ ארגוני שיראה שהוא נכה שצריך לרדת קומה.

משה גפני: אם אנחנו נבקש ועדה, זו בירוקרטיה.

אברהם נגוסה: אני לא חושב ככה.

אברהם נגוסה: המשרד אומר לו: תביא אישור מרופא שמסביר את מצבך.

אברהם נגוסה: הבן אדם מביא אישור רפואי.

אברהם נגוסה: המשרד אומר: אוקי, תודה, הבאת לי אישור רפואי, אני מעביר את זה ליועצים הרפואיים של המשרד שיבדקו.

אברהם נגוסה: אני לא חושב שהצוות שלהם בודק את האדם פיזית.

אברהם נגוסה: מי שבודק אותו זה הרופא.

משה גפני: מה אתה מציע?

אברהם נגוסה: את מה שהוא מביא מהרופא בודקים היועצים.

אברהם נגוסה: אני חושב שהדבר הזה הגיוני.

מיקי רוזנטל: יש פה שתי בעיות רציניות: אחת - שהמשרד מעסיק באופן ישיר את היועצים כך שיש לו השפעה מאוד גדולה על ההחלטות שלהם.

מיקי רוזנטל: בביטוח לאומי יש לפחות הפרדה, יש איזה סל שירותים.

מיקי רוזנטל: זה דבר אחד.

מיקי רוזנטל: הדבר השני חמור שבעתיים.

מיקי רוזנטל: כל היועצים האלה נועדו כדי לפסול פניות.

מיקי רוזנטל: למה?

מיקי רוזנטל: כי יש 3,000 אנשים שמחכים בתור לשיפור הדיור שלהם.

מיקי רוזנטל: למשרד יש פחות מ-100 פתרונות כרגע ביד.

מיקי רוזנטל: כל הדבר הזה נועד לדחות אנשים, להגיד להם שלא מגיע להם, לא שכן מגיע להם.

מיקי רוזנטל: למשרד אין פתרונות.

מיקי רוזנטל: אנחנו נותנים לזה יד, אנחנו נותנים לזה עוד כסף?

מיקי רוזנטל: שימצאו פתרונות לאנשים.

משה גפני: אתם לא רוצים להצביע על זה?

מיקי רוזנטל: לא, זה חצוף.

משה גפני: בסדר, אני דוחה את זה ליום רביעי.

משה גפני: אני מבקש להביא תשובות לחברי הקואליציה והאופוזיציה.

אברהם נגוסה: למה אנחנו לא מעבירים את זה?

אברהם נגוסה: למה דוחים את זה?

משה גפני: כי יש עוד כמה שאלות.

אברהם נגוסה: אני חושב שאין היגיון במה שחבר הכנסת מיקי רוזנטל הסביר.

אברהם נגוסה: זה נכון שהרבה עומדים בתור.

אברהם נגוסה: יש תהליך כדי לקבוע מי יזכה.

אברהם נגוסה: התהליך הוא המצב הרפואי של אותו אדם.

אברהם נגוסה: את זה בודקים יועצים רפואיים.

משה גפני: בסדר, נחזור לזה.

משה גפני: 100 עד 101.

שני לאופר: הפנייה התקציבית נועדה לתקצוב סך של 25 מיליון ₪ בהוצאה וסך של 100 מיליוני ₪ בהרשאה להתחייב בתקציב הפיתוח של משרד השיכון עבור תחזוקת הדיור הציבורי.

שני לאופר: הכסף נועד עבור שיפוץ של אכלוס חוזר ושיפוץ עמוק של דירות הדיור הציבורי, לאור היקפי האכלוס בפועל.

משה גפני: מי בעד, מי נגד?

משה גפני: בעד – פה אחד

משה גפני: נמנעים – אין

משה גפני: 93 עד 94.

שירה דימניק: הפנייה נועדה להעברת סכום של 20 מיליון ₪ בהוצאה ו-95 מיליון ₪ בהרשאה להתחייב לרשות הטבע והגנים.

שירה דימניק: פירוט מלא תוכלו לראות בפנייה.

שירה דימניק: הנקודות העיקריות: 14 מיליון ₪ בהוצאה עבור נגישות נכים באתרי הרשות, 4 מיליון ₪ ו-20 מיליון ₪ בהרשאה להתחייב עבור פרויקטי שיקום באתרי הרשות.

משה גפני: כן, ראינו את זה.

מיקי רוזנטל: יש לי כמה שאלות.

מיקי רוזנטל: אתם מסתמכים פה על החלטת ממשלה מ-2012.

מיקי רוזנטל: התקבלו החלטות נוספות מאז בנוגע לים המלח.

מיקי רוזנטל: הממשלה התחייבה בתקציב הזה ובהצהרותיה הפומביות לממן את הנזקים בים המלח, את הבולענים, ב-200 מיליון שקל.

מיקי רוזנטל: איפה הכסף הזה?

מיקי רוזנטל: אתם מביאים פה סכום שאפילו לא נוגע בשוליים של החוק.

מיקי רוזנטל: מדברים, מדברים, מדברים, אבל לא מביאים כסף.

מיקי רוזנטל: אלו החלטות ממשלה.

רונית מורן: החלטת הממשלה הזאת היא משנת 2012.

מיקי רוזנטל: זה מה שאמרתי.

רונית מורן: החלטת הממשלה הייתה על 833 מיליון ₪.

רונית מורן: 122 מיליון מתוכם הם לנושאים סביבתיים, אקולוגיים ותיירותיים.

רונית מורן: עד עכשיו קיבלנו כ-64 מיליון מתוך ה-122.

רונית מורן: היתר מיועדים להמשך אותם פרויקטים של שיקום בתי גידול לחים, פרויקטים של שבילי אופניים.

רונית מורן: מדובר בפרויקטים שהם סביבתיים ואקולוגיים, למשל נחל עין בוקק, דברים כאלה.

רונית מורן: זה מה שנמצא.

רונית מורן: אני יודעת שהייתה החלטת ממשלה אחרי ההחלטה הזאת בנוגע לים המלח.

רונית מורן: מי שמטפל בזה זה משרד ראש הממשלה.

רונית מורן: ההחלטה לא קשורה להחלטת הממשלה הזאת.

רונית מורן: היא מבורכת.

מיקי רוזנטל: כמו שאת מבינה, אני בעד שיעבירו יותר כסף להצלתו של ים המלח.

מיקי רוזנטל: יש פה משהו שהוא בלתי סביר בעליל.

מיקי רוזנטל: לא יכול להיות שהחלטה משנת 2012, מחציתה טרם מומנה.

מיקי רוזנטל: זה לא הגיוני.

מיקי רוזנטל: הממשלה מחליטה.

מיקי רוזנטל: הם מספרים לדרוזים שהם יעבירו להם הרבה כסף.

מיקי רוזנטל: מתי - ב-2037?

מיקי רוזנטל: זה אותו דבר.

מיקי רוזנטל: ב-2012 הממשלה החליטה להעביר 120 מיליון שקל לענייני רשות הטבע והגנים.

מיקי רוזנטל: חצי מתוכם לא עבר.

מיקי רוזנטל: עכשיו אתם מעבירים רבע מהרבע של החצי.

מיקי רוזנטל: איזו מן בקשה זאת?

מיקי רוזנטל: איפה הכסף?

רונית מורן: אני מבטיחה שהכסף נועד לדברים טובים.

מיקי רוזנטל: שמחת זקנתי.

מיקי רוזנטל: איפה הכסף?

מוסי רז: צריך לתמוך בגלל סעיף א', אבל אני לא יודע מה זה סעיף ג'.

מוסי רז: גם לא מפורט כאן שום דבר.

מוסי רז: א' וב' מפורטים.

מוסי רז: מה זה ה-19 מיליון?

רונית מורן: מאחר ואנחנו מדברים על תקציב דו-שנתי, אז הרשות פועלת בהתאם לסיכומים עם האוצר.

רונית מורן: התקציב הבסיסי ממומן.

רונית מורן: לאורך השנים יש צרכים.

רונית מורן: זה יכול להיות שריפות, זה יכול להיות בצורת, כל מיני סיכונים שאנחנו מול אגף התקציבים מקבלים על מנת לעשות את המטרות שלנו.

רונית מורן: ה-19 מיליון נועדו בעיקר לקווי חיץ, לשריפות, לפיקוח בשטחים פתוחים.

משה גפני: חבר הכנסת מוסי רז, יש דברי הסבר מפורטים.

משה גפני: אפשר לשאול בעל-פה, אבל זה מופיע.

שגית אפיק: יש השלמה.

שגית אפיק: תראה שיש השלמות בעמוד הבא.

איתן ברושי: אדוני היושב-ראש, יש פה טעות במינוח.

איתן ברושי: אתם לא אחראים על שיקום ים המלח.

איתן ברושי: שיקום ים המלח זה דבר שאין לו תשובה כרגע.

איתן ברושי: הוא בטח לא מוטל על גוף חשוב וקטן כמו רשות הטבע והגנים.

איתן ברושי: האחריות שמוטלת עליכם הייתה מוטלת גם בעבר.

איתן ברושי: החיסרון של התרגיל הזה של העברות, שהן לא מראות את התמונה השלמה.

איתן ברושי: מה שמופיע בוועדה כל פעם מחדש זו תמונה מקוטעת מאוד.

איתן ברושי: מבקשים מאיתנו לעזור כדי להתגבר על הקושי.

איתן ברושי: אין את התמונה השלמה.

איתן ברושי: כשבאנו לטפל בבולענים ביישובי ים המלח, הפרדנו בין הטיפול בישובים, בתושבים, לבין שיקום ים המלח.

איתן ברושי: המילים "שיקום ים המלח" צריכות להימחק, בטח לא בסכומים שלכם.

איתן ברושי: אין תשובה לים המלח.

איתן ברושי: אישרו בעבר 120 מיליון שקל לרשות הטבע והגנים.

איתן ברושי: הגיע הזמן שתגידו מה עשו עם זה, כי לפי דעת ראשי המועצות במגילות ובמועצה אזורית תמר לא היה שימוש נכון בכספים האלה, הם לא פעלו על פי מצוות המקציב.

איתן ברושי: הממשלה קבעה תקציב גדול ב-2018-2019.

איתן ברושי: בתוך התקציב הזה יש גם קטעים שלכם.

מיקי לוי: אני מצטרף למה שמיקי אמר, אבל אני מבקש לדעת לאן הלכו כל המיליונים האלה.

מיקי לוי: אני מבקש שזה יגיע ליושב-ראש הוועדה, שמזכיר הוועדה יעביר לנו עם תאריך יעד, אחרת נעשה צרות בפעם הבאה.

משה גפני: אני מתנצל שהם הציעו את זה.

משה גפני: אני התכוונתי להציע את זה.

משה גפני: אנחנו נאשר את זה, כי אנחנו רואים בזה מטרות חשובות.

משה גפני: את לא יכולה לתת את התשובה, אבל את יכולה לפנות לאלה שעוסקים בנושא של ים המלח.

משה גפני: עבור החברים אני רוצה את התשובה לגבי העניין של ים המלח.

משה גפני: אנחנו עוסקים בים המלח באופן די קבוע.

משה גפני: חבר הכנסת מיקי רוזנטל עומד בראש צוות שעוסק בזה.

משה גפני: אני מבקש תשובות על השאלות שנשאלו כאן.

מיקי רוזנטל: השאלות הן כדלקמן: מה עשו בשישים ומשהו מיליון עד היום, ועד מתי תועבר היתרה הכספית שהממשלה החליטה עליה.

משה גפני: מי בעד אישור הפניות, ירים את ידו?

משה גפני: מי נגד, מי נמנע?

משה גפני: בעד – פה אחד

משה גפני: נמנעים – אין

משה גפני: 95 עד 96.

שירה דימניק: הפנייה נועדה להעביר סכום של כשני מיליון שקלים ו-4 תקני כוח אדם לטובת הרשות להגבלים עסקיים.

שירה דימניק: בנוסף, בפנייה יש שינוי ברשות להגנת הצרכן בסכום של 1.3 מיליון שקלים.

משה גפני: מי בעד אישור הפניות, ירים את ידו?

משה גפני: מי נגד, מי נמנע?

משה גפני: בעד – פה אחד

משה גפני: נמנעים – אין

משה גפני: 97 – ביטחון.

ספיר איפרגן: הפנייה הזאת נועדה לתקצב תוספת בסך של 6 מיליארד 126 בהרשאה להתחייב.

ספיר איפרגן: מפאת הסיווג כל ההסברים לגבי השימושים והסיבות לשינוי יימסרו בוועדה המשותפת לתקציב הביטחון.

משה גפני: כנראה שהנהלים פה השתבשו לגמרי.

משה גפני: אני אעביר את זה.

משה גפני: אני גם אבקש מהחברים לתמוך, אבל אני מבקש לחזור לנוהל שהיה קודם.

משה גפני: לפני שמגיע דבר שנוגע לתקציב הביטחון אני רוצה שמישהו ידבר איתי.

משה גפני: מבחינת הנהלים זה בסדר גמור.

משה גפני: בקדנציות קודמות יושב-ראש הוועדה ידע על מה מדובר.

משה גפני: אי אפשר לדון על זה בתוך מסגרת ועדת הכספים הרגילה, זה צריך להיות בוועדה המשותפת של כספים וחוץ וביטחון.

משה גפני: כדי שאני אוכל להסתכל לחברים בעיניים ולהגיד להם להצביע, זה דבר שהוא חיוני.

מיקי רוזנטל: אני חבר בוועדת המשותפת לתקציב הביטחון.

מיקי רוזנטל: לפחות היינו יודעים על מה מדובר.

מיקי רוזנטל: אני לא יודע על מה מדובר.

מיקי רוזנטל: למה שנעביר את זה?

מיקי רוזנטל: אולי זה לא ראוי, אולי זה סתמי.

משה גפני: זה הולך לוועדה המשותפת.

משה גפני: אנחנו נדע במה מדובר.

מיקי רוזנטל: מה זאת אומרת?

מיקי רוזנטל: שיעצרו רגע, יבואו אחר כך.

משה גפני: אני לא יכול לעצור.

בצלאל סמוטריץ': גפני, אתה יודע על כמה כסף מדובר?

מיקי רוזנטל: 6 מיליארד.

בצלאל סמוטריץ': אני אצביע נגד, גפני.

בצלאל סמוטריץ': לך איתה 5 דקות החוצה.

בצלאל סמוטריץ': אם תדע על מה מדובר, אני אצביע בעד.

בצלאל סמוטריץ': נצביע על 6 מיליארד בלי לדעת על מה?

מיקי רוזנטל: זה לא אחראי.

משה גפני: שהאחראי על התקציב יתקשר אלי.

מיקי רוזנטל: אני רוצה לדעת על מה אני מצביע.

מיקי רוזנטל: אני לא מוכן להצביע על משהו שאני לא יודע מה הוא.

מיקי רוזנטל: מה, זו הפקרות?

מיקי לוי: בשביל זה יש 3 אנשים בוועדה המצומצמת.

מיקי לוי: אם אתם אומרים לנו שזה בסדר, אנחנו מצביעים.

בצלאל סמוטריץ': מיקי, אם תגיד להעביר, אנחנו נעביר.

משה גפני: 102 עד 104.

ביאן ותד: הפנייה התקציבית נועדה לתקצב סך של 28 מיליון 839 אלפי ₪ בהוצאה וסך של 45 מיליון ₪ בהרשאה עבור היערכות לחירום, הרשות למימון המאגר הביומטרי ושדרוג מערכות המחשוב במשרד הפנים.

מיקי רוזנטל: מה עושים עם הכסף לביומטרי הזה?

מיקי רוזנטל: למה זה נועד?

מיקי רוזנטל: תקצבנו כבר מיליארד שקל את הביומטרי.

ביאן ותד: אנחנו מתקציבים את רשות המאגר הביומטרי.

ביאן ותד: החוק עבר ביוני 2017.

ביאן ותד: אנחנו עכשיו מתקצבים את נושא החשבות ואת כל הנושא של המערכות לזיהוי פנים.

ביאן ותד: בגלל שהחוק עבר רק בשנת 2017, אנחנו צריכים לתגבר את התקציב בנושא הזה.

מיקי רוזנטל: כמה זה – 45 מיליון?

ביאן ותד: הנושא של הרשות זה 16 מיליון 938 אלף.

ביאן ותד: ה-45 מיליון זה עבור היערכות לחירום.

ביאן ותד: המדינה נדרשת עכשיו להגדיל את המלאי שלה.

ביאן ותד: יש גידול באוכלוסייה, לכן משרד הפנים נדרש להיערכות לחירום, הוא נדרש לחדש מלאי.

מיקי לוי: איזה מלאי?

ליאת פרוינד שפרן: אנחנו מדברים על מלאי של ציוד חירום - מזרנים ושקי שינה, מיטות, שירותים ניידים, אוהלי משפחות, כל הציוד שאמור לשמש אותנו.

בצלאל סמוטריץ': מה זה פסקי הדין?

ליאת פרוינד שפרן: לא משהו גדול, דברים בשוליים.

בצלאל סמוטריץ': את מי תבעו?

בצלאל סמוטריץ': תבעו את משרד הפנים, או תבעו את הרשויות המקומיות ומשרד הפנים משפה?

ליאת פרוינד שפרן: בשוטף כל הזמן תובעים את משרד הפנים.

בצלאל סמוטריץ': אין איזה תקציב קבוע שנועד לדברים האלה?

ליאת פרוינד שפרן: יש חלק מאוד זעום לנושא הזה.

מיקי לוי: בצלאל, כל משרד לעצמו.

מיקי לוי: זה לא משהו במשרד המשפטים.

בצלאל סמוטריץ': עכשיו מעבירים שני מיליון.

בצלאל סמוטריץ': זה פסק דין ספציפי שעכשיו אמורים לשלם אותו?

משה גפני: מי בעד אישור הפניות, ירים את ידו?

משה גפני: מי נגד, מי נמנע?

משה גפני: בעד – פה אחד

משה גפני: נמנעים – אין

משה גפני: אני מבקש לחזור רגע למשרד הביטחון.

משה גפני: רבותיי, אני מסתכל לכם בעיניים ואומר, שתי הפניות של משרד הביטחון חיוניות מהמדרגה הראשונה, כולל התקנים.

בצלאל סמוטריץ': דיברו איתך?

משה גפני: כן.

משה גפני: חיוניות מהמדרגה הראשונה, לא השנייה.

משה גפני: אני סיכמתי עם ספיר שנחזור לנוהל הקודם כך שאם מגיע דבר כזה שצריך לעבור לוועדה המשותפת לתקציב הביטחון, אני אוכל להגיד לחברים בוועדה: תדעו שזה חיוני.

בצלאל סמוטריץ': לא ברור לי למה זה לא עובד הפוך: קודם באים לוועדת לתקציב הביטחון, מקבלים את האישור שלה, ששם הכל חסוי.

משה גפני: בגלל שאז אתה לא יודע מה המסגרת.

מיקי רוזנטל: אתה צודק, כבר אלף פעמים ההערה הזאת הולכת וחוזרת.

בצלאל סמוטריץ': אם הוועדה תמליץ לנו לאשר, אנחנו נאשר.

משה גפני: הדיון הזה הוא דיון רציני, כי הוא מטיל ספק גדול בכל הצורה של האישורים.

משה גפני: אתה מאשר תקציב מדינה כאן, אתה מאשר את המסגרת כאן.

מיקי רוזנטל: אני פניתי ליועצת המשפטית שגית אפיק וביקשתי שהיא תיכנס לעניין הזה, שפעם אחת נעשה סדר בדבר הזה.

מיקי רוזנטל: כל הזמן חוזר העניין של נושאים רגישים שאנשים מצביעים בלי שהם יודעים על מה הם מצביעים.

בצלאל סמוטריץ': מיקי, הפתרון מאוד פשוט: קודם תשבו אתם בוועדה המשותפת, שהיא סודית, תאשרו.

משה גפני: זה ממש לא פשוט.

בצלאל סמוטריץ': אז בוא נשב.

משה גפני: אנחנו נשב.

מיקי רוזנטל: אני יכול להגיד לחברים שהדברים הם דברים נחוצים, הם נועדו להיערכות מדינת ישראל אל מול איומים ספציפיים.

מיקי רוזנטל: אני מציע לחברים לאשר את הפניות האלו.

משה גפני: מספר פנייה לוועדה: 97.

משה גפני: מי בעד אישור הפנייה, מי נגד, מי נמנע?

משה גפני: בעד – פה אחד

משה גפני: נמנעים – אין

משה גפני: מספר פנייה לוועדה: 120 עד 122 – ביטחון.

משה גפני: מי בעד, מי נגד, מי נמנע?

משה גפני: בעד – פה אחד

משה גפני: נמנעים – אין

משה גפני: אנחנו עוברים לפנייה 110 עד 111.

משה גפני: נפגשתי אתמול בערב עם השר לביטחון פנים.

משה גפני: אם עוד פעם אגף התקציבים יגיד לשר שגפני מעכב פנייה, אני פשוט לא אביא אותה חצי שנה, אני אומר את זה בכל הרצינות.

משה גפני: עם כל הכבוד, אני לא שק החבטות שלכם.

משה גפני: יש רפורמה?

משה גפני: הודעתם לבג"ץ שאתם הולכים לתקן את זה?

משה גפני: אתם רוצים מרחב מחייה יותר גדול?

משה גפני: זה גם לעג לרש הפנייה הזאת, אבל אני לא נכנס לזה.

משה גפני: אני לא יכול לשבת מול 40 אנשים שנמצאים בניחום אבלים ולשמוע שהשר אומר לי שאגף התקציבים אמר שאני מעכב את זה.

משה גפני: הפנייה הגיעה לפה לפני יום וחצי.

משה גפני: אם אכן יבוא שר ויגיד שאגף התקציבים אמר לו שאני מעכב את זה, אני אדאג לעניין הזה.

משה גפני: זאת פשוט בושה.

עמיחי דוד: הפנייה מיועדת להעברת סך של 28 מיליון ₪ בהוצאה ו-87 מיליון וחצי בהרשאה להתחייב, לטובת מימוש תכנית הממשלה לבג"ץ תנאי המחייה, הקמת בתי סוהר.

משה גפני: תסביר.

עמיחי דוד: במסגרת בג"ץ תנאי המחייה נקבע ביוני 2017 שעל המדינה לעמוד בתוך 9 חודשים במרחב מחייה של 3 מטרים לאסיר.

משה גפני: בעקבות החלטת הבג"ץ יש שתי אפשרויות.

משה גפני: יש אפשרות לשחרר אסירים רוצחים, אנסים, גנבים, רמאים כך שיהיה יותר מקום בבתי הסוהר, או לעשות את הדבר ההומני הפשוט ביותר, וזה לאפשר לאסירים לחיות באופן נורמאלי.

משה גפני: 28 מיליון שקל לא עושה את זה – הוא גם לא משחרר את האסירים וגם לא נותן להם מרחב מחיה.

עמיחי דוד: התכנית הכוללת היא בסך של בערך שני מיליארד שקל.

עמיחי דוד: היא כוללת בינוי של בית סוהר חדש במגידו ועוד הקמת שני מתקנים במעשיהו ובאלה.

מיקי רוזנטל: זה בהחלטת ממשלה?

עמיחי דוד: במסגרת החלטת הממשלה שמצורפת לפנייה.

עמיחי דוד: החלטת המשלה מרחיבה את האפשרות לעבודות שירות ומאסרים קצרים.

עמיחי דוד: זה נותן מגוון אפשרויות לאסירים.

משה גפני: מיקי לוי, אני מבין שאתה בעד.

משה גפני: אני אומר לך, זה מרתיח את הדם הדבר הזה.

משה גפני: אין לך ברירה, נצטרך לאשר את זה.

מיקי רוזנטל: זה כמו ים המלח, שהם מביאים את המלח, את הים הם משאירים בבית.

מיקי רוזנטל: גם פה הם ישימו גדר, הם לא יבנו בית סוהר חדש, לא תהיה הגדלת שטחים.

מיקי רוזנטל: זה בלוף.

משה גפני: אתם עושים את הדבר האפשרי הכי חמור.

משה גפני: אתם לא משחררים אסירים, אתם לא פותרים את הבעיה של האסירים, אתם רק הולכים להגיד לבג"ץ שיש החלטת ממשלה על כך שמקימים בית סוהר במגידו.

משה גפני: יקימו בית סוהר במגידו כשאגף התקציבים יגיד שיש כסף.

עמיחי דוד: כלל ההחלטה היא מעל שני מיליארד שקל.

עמיחי דוד: כרגע אנחנו מביאים רק את החלק הראשוני של 2018.

מיקי רוזנטל: אתם מביאים 28 מיליון מתוך שני מיליארד?

משה גפני: אני כולה חבר כנסת.

משה גפני: מי שמבין זה רק אתם.

משה גפני: אנחנו לא מבינים מה אתם אומרים.

מיקי רוזנטל: 100 מיליון שקל מתוך שני מיליארד זה צחוק.

משה גפני: אנחנו מבינים שהתכנית היא למעלה משני מיליארד שקל.

משה גפני: אתם מביאים עכשיו 28 מיליון שקל, שזו התחלה.

משה גפני: אנחנו למדנו באוניברסיטה - אני לא למדתי שם - ש-28 מיליון שקל מתוך למעלה משני מיליארד שקל זה לעג לרש.

עמיחי דוד: זה יגיע.

משה גפני: זה יגיע בעזרת השם, בלי נדר.

מיקי לוי: גפני, זה רק לתכנון.

נורית קורן: זה אפילו לא זה.

מיקי רוזנטל: זה לא רציני.

משה גפני: מי בעד אישור הפניות, ירים את ידו?

משה גפני: מי נגד, מי נמנע?

משה גפני: בעד – פה אחד

משה גפני: נמנעים – אין

משה גפני: מי בעד הרביזיה על פניות 83 עד 86, ירים את ידו?

משה גפני: מי נגד?

משה גפני: בעד – מיעוט

משה גפני: נמנעים – אין

משה גפני: 112 עד 116.

עמיחי דוד: הפנייה מיועדת להעברת סך של 68 מיליון 776 אלף שקלים בהוצאה למשרד לביטחון פנים ו-33 מיליון 500 בהרשאה להתחייב למשרד לביטחון פנים, לטובת מגוון נושאים שמפורטים בפנייה.

עמיחי דוד: יש פה עוד חלק מסוים שמגיע לשירות בתי הסוהר.

עמיחי דוד: יש פה הוצאה בהתאם לאבני דרך ברשות הלאומית לכבאות והצלה.

מיקי רוזנטל: מה עם זירוז החקירות, אתם לא צריכים כסף?

מיקי לוי: הם לא הגוף החוקר.

משה גפני: מי בעד אישור הפנייה, ירים את ידו?

משה גפני: מי נגד, מי נמנע?

משה גפני: בעד – רוב

משה גפני: נמנעים – אין

משה גפני: 117 עד 119 – תחבורה.

משה גפני: למה פנייה מהסוג הזה לא הייתה פה בוועדה לפני חודש?

הראל שליסל: הפנייה כוללת שני חלקים.

הראל שליסל: חלק אחד כולל תוספת הוצאה של 850 מיליון –ו-3 מיליארד בהרשאה להתחייב לפרוייקטי פיתוח לתחבורה.

הראל שליסל: ההוצאה נגזרת לפי התקדמות הפרויקט בפועל.

הראל שליסל: אחת לתקופה של שלושה חודשים המשרד עושה איזו שהיא תחזית.

הראל שליסל: בהתאם לתחזית הזאת אנחנו מבינים אם חסר כסף או לא חסר.

הראל שליסל: זה חיכה עד עכשיו, עד שאפשר יהיה לעבור על התחזיות של המשרד, לתקף אותן.

הראל שליסל: החלק השני של הפנייה כולל תקצוב של 16 מיליארד שקל בהרשאה להתחייב ועוד חצי מיליארד שקל בהוצאה לטובת הסכם אגד.

הראל שליסל: הסכם אגד זה הסכם בין המדינה לבין אגד למשך 14 שנים.

הראל שליסל: זה הסכם ארוך טווח.

הראל שליסל: הוא כולל מספר היבטים: הוצאה של חלק מקווי אגד לתחרות, הוצאה של כל קווי אגד לתחרות בסוף ההסכם, שינוי מבני באגד, העלאת שכר באגד ובכל הענף ועוד כל מיני דברים.

משה גפני: אני חייב לסיים.

משה גפני: את התחבורה אנחנו מעבירים ליום רביעי.

משה גפני: אנחנו נאשר את זה ביום רביעי.

משה גפני: יש תשובות לגבי שיכון?

דליה ציוני: כשאדם רוצה לעבור דירה ויש שינוי במצב הרפואי שלו, הוא מגיש בקשה שמגובה במצבים רפואיים.

דליה ציוני: את הבקשה מקבל יועץ רפואי.

דליה ציוני: הוא בוחן את התיק, לא את האדם.

מיקי רוזנטל: הוא בוחן את המסמכים?

דליה ציוני: הוא גם מקבל מסמכים וגם בוחן את התיק בהתאם להנחיות שהוא מקבל מהמשרד.

דליה ציוני: למשרד יש הנחיות שהוא מספק ליועצים הרפואיים.

דליה ציוני: יש 4 יועצים רפואיים בכל אחד מהמוסדות.

דליה ציוני: היועץ מגיש המלצה.

דליה ציוני: ההמלצה עולה לוועדה שמורכבת מ-3 פרופסורים.

דליה ציוני: הם מאשרים או דוחים.

מיקי רוזנטל: ועדה שיושבת במשרד השיכון?

דליה ציוני: כן.

מיקי רוזנטל: יש רופאים שהם יועצים שבודקים את הטפסים או את הבקשה וגם ועדה בתוך המשרד שמקבלת את ההמלצות של היועצים?

דליה ציוני: נכון.

מיקי רוזנטל: זה לא תהליך בירוקרטי ארוך מידי?

מיקי רוזנטל: כמה בקשות יש בשנה?

דליה ציוני: אני יכולה לבדוק ולהעביר לוועדה.

מיקי רוזנטל: את יכולה להגיד לנו תוך כמה זמן אנשים מקבלים תשובה?

מיקי רוזנטל: לי זה נראה בירוקרטיה כפולה.

דליה ציוני: חבל לעכב את התקציב, זה יגרום לעיכוב במתן מענה לפניות האלו.

משה גפני: מי בעד אישור פניות 66 עד 67, מי נגד?

משה גפני: בעד – רוב

משה גפני: נמנעים – אין

מיקי לוי: האופוזיציה לא הצביעה אבל גם לא התנגדה.

משה גפני: את התחבורה אנחנו מעבירים ליום רביעי.